Tich Adek, Mach 20
Chunyi kik chandore okeloni mana timo tim morochore.—Zab. 37:8.
Joma igi wang’ piyo kinde mang’eny nyisoga ich wang’ ka gitiyo gi weche mag ayany. Onge kiawa ni bedo gi ich wang’ ok nyal miyo joot odag gi kuwe. Muma kwero ni kik wabed gi ich wang’, weche mag ayany, kod koko mag dhawo. (Efe. 4:31) Gima lit en ni timbe kaka mago keloga lweny. Jopiny nyalo neno ni onge gima rach gi timbe ma kamago, to gin timbe ma ok mi Nyasaye luor. Nitie ji mang’eny ma ne nyaka lony timbe kaka mago e ka girwak dhano manyien. (Kol. 3:8-10) Wacho miriambo bende en achiel kuom kido mag dhano machon. Kuom ranyisi, ji oheroga riambo e weche mag chulo osuru, kata mondo kik kumgi nikech richo ma gitimo. Mopogore gi joma kamago, Jehova en “Nyasaye wuon adier.” (Zab. 31:5) Omiyo, odwaro ni “ng’ato ka ng’ato” ma lame “owach ne wadgi adiera” kendo “kik ng’ato riamb ne nyawadgi.” (Efe. 4:25; Kol. 3:9) Kuom mano, nyaka wawach adiera kinde duto kata ka timo kamano nyalo miyo wayud wich kuot kata pek moko.—Nge. 6:16-19. w17.08 18 ¶3, 5; 20 ¶12-13, 15
Tich Ang’wen, Mach 21
Wachne ringo piyo ahinya.—Zab. 147:15.
E kindegi, Jehova tayowa kotiyo gi Wachne ma en Muma. “Wachne ringo piyo ahinya,” ma tiende ni otayowa gi wachne e yo mowinjore kendo e sa mowinjore. Par ane kaka inyalo yudo ber kuom somo Muma, somo bugewa ma ogo gi “jatich mogen kendo mariek,” ng’iyo program mar JW Broadcasting, dhi e websait mar jw.org, wuoyo gi jodong-kanyakla, kod bedo kanyachiel gi owete gi nyiminewa. (Mat. 24:45) Donge in iwuon iseneno kaka Jehova tayi e ngimani? Jandik zaburi nong’eyo maler kaka Nyasaye nohero jotichne. Gin e oganda kende ma Nyasaye nomiyo “wachne” kaachiel gi ‘chikene kod buchene mong’ado.’ (Zab. 147:19, 20) E kindegi, wan joma oguedhi nikech wan kendwa e ma iluongowa gi nying Nyasaye e piny ma ngima. Nikech wang’eyo Jehova kendo waluwo kaka Wachne tayowa e ngimawa, mano e momiyo wan gi winjruok maber kode. Mana kaka jandik Zaburi sula mar 147, donge ineno ka nitie gik mang’eny momiyo onego wakog gi dwol maduong’ ni “Pakuru Jehova” kendo jiwo jomamoko bende mondo otim kamano? w17.07 20 ¶15-16; 21 ¶18
Tich Abich, Mach 22
Onge ng’at ma tiyo kaka jalweny ma donjore kendo gi ohelni mapile mag ngima, nimar odwaro bedo malong’o e wang’ jal ma nondike kaka jalweny.—2 Tim. 2:4.
Jolup Yesu e kindegi, moriwo nyaka owete gi nyimine mokalo milion achiel ma tiyo ne Jehova gi thuologi duto, timo kar nyalogi mondo giluw paro ma Paulo nochiwo, ma e ndiko ma kawuono. Gitemo matek mondo gitang’ gi lendo mag ohala ma nyalo ywayo pachgi nikech giparo puonj ma wacho niya: “Kiholo gimoro kuom ng’ato to nyaka idok misumbane.” (Nge. 22:7, The Bible ni Luo, 1976) Satan dwaro ni wati gi tekowa kod thuolowa duto e timo gik ma kelonwa mwandu mang’eny mag pinyni. Wanyalo donjo e gik ma miyo wabedo gi gowi kuom higni mang’eny. Gik ma nyalo miyo ng’ato obed gi parruok mang’eny e weche mag pesa gin kaka dak e ot maduong’ ma pok ochul, chulo lon mag somo, chulo mtoka ma beche tek ma ng’ato nokawo gowi, kata timo arus maduong’ ma weyi gi gowi turi. Wanyiso ni watiyo gi rieko sama wadak e ngima mayot kendo ok wadonj e gope kod nyiewo gik mang’eny ma ok ochuno. Timo kamano miyo wabedo thuolo tiyo ne Nyasaye kar bedo wasumbini mag piny Satan.—1 Tim. 6:10. w17.07 10 ¶13
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn